Die belangrikheid van die ontdekking van die seeroete om Kaap Bojador (Kaap Boujdor) aan die weskus van Afrika in die vroeë 15de eeu was net so ‘n groot wetenskaplike prestasie vir daardie tyd as die maanlanding vir die mensdom van die 20ste eeu. Die ontsluiting van hierdie seeweg het dit vir ontdekkingsreisigers as Bartolomeus Dias en Vasco da Gama moontlik gemaak om die roete na Afrika en Asië te vind. Kaap Bojador is ‘n landtong aan die kus van Wes-Sahara, by 26° 7′ 37″ noord en 14° 29′ 57″ wes en tussen die Atlantiese Oseaan en die Saharawoestyn. Dit is 220km direk suid van Fuerteventura in die Kanariese Eilande en net noord van die Kreefskeerkring. Die see om hierdie kaap hou baie groot gevare vir die skeepvaart in. Rotsriwwe van die kaap sit onder die see weswaarts voort en 5km van die land is die see nog bedrieglik vlak, soms maar 2m diep. Sandstorms uit die Sahara sowel as misbanke verminder die sig van die skepe. Daarby kom nog die besonder groot golwe, reuse branders en winde en die sterk en aanhoudend veranderende seestrome aan die noordekant.